
מהות התביעה: פסק דין הצהרתי
המרצת פתיחה

בית המשפט הנכבד, מתבקש ליתן פסק דין הצהרתי המכריז על בטלות (VOID) החלטת דירקטוריון המשיבה 1 מיום 16.6.2005 (להלן: "ההחלטה"), לפיו אושרה ההתקשרות של המשיבה הפורמלית 1 עם המשיבה – ביומדיקס אינקובטור בע"מ (להלן: ;
"ביומדיקס"), לרבות הקצאת מניות לביומדיקס ואת יתר התחייבויותיה של המשיבה הפורמלית 1 כלפי ביומדיקס, על פי ההסכם וכן את החלטת האסיפה הכללית מיום 20.7.05 בדבר תיקון תקנון מיט"ב.

כמו כן, מתבקש בית המשפט הנכבד להצהיר כי כל פעולה שהתרחשה אחר ההחלטה, ונתקבלה כפועל יוצא מאותה החלטה, בטלה בזאת.

ואלה נימוקי הבקשה:

1. הצדדים
1.1 המבקשת הינה תאגיד עירוני אשר כל מניותיה מוחזקות על ידי עירית קרית שמונה שבזמנים הרלוונטיים החזיקה 24% ממניות המשיבה הפורמלית 1 (להלן: "החכ"ל").
1.2 המשיבה – ביומדיקס (לשעבר, טים די.אס.אל), הינה חברת שלד בורסאית, הנסחרת בבורסה לניירות ערך בתל אביב ועוסקת ברכישה והשקעה בחברות שונות, במיוחד בתחום הביולוגי – רפואי, ולמיטב ידיעת המבקשת, כל תוכנה, הסתכם, בזמנים הרלוונטיים, בבעלות על מניות מיט"ב (ראו להלן).
1.3 ממשלת ישראל, באמצעות המנכ"ל, המדען הראשי והחשב הראשי של משרד התעשיה והמסחר יזמה הקמת מרכז יזמות למחקר ופיתוח תעשייתי בתנאי חממה, ומינתה עמותה בשם "מרכז יזמות טכנולוגית בתנאי חממה – מיט"ב – קרית שמונה והגליל העליון" (להלן: "העמותה") לנהל את מרכז היזמות.
בסמוך להקמתה, העמותה איגדה ורשמה את המשיבה הפורמלית 1, כחברה, על מנת שזו תנהל את מרכז היזמות והחברות השונות שהוקמו לצורך ביצוע מחקרים שונים (לעיל ולהלן: "מיט"ב"); מלכתחילה החזיקה העמותה ב – 99 מניות במיט"ב ואילו חברת גולן את גולדשמידט נאמנויות בע"מ החזיקה במניה נוספת; לאחר רישומה של מיט"ב החזיקה היא במניותיהן של למעלה מ – 20 חברות.

תיאור סכמתי של מערך האחזקות במיט"ב בשלב הראשון מצורף כצרופה I.
1.4 המשיבות הפורמליות 2 – 4, החזיקו (כל אחת בנפרד), בזמנים הרלוונטיים, 24% ממניות מיט"ב.
למיטב ידיעת המבקשת, מכרו המשיבות 3 ו – 4 את יתרת אחזקותיהן במיט"ב למשיבה ואינן טוענות לאחזקה במיט"ב.
2. כללי
2.1 ביוני 1992 ייסדו עירית קרית שמונה ומועצה אזורית גליל עליון את העמותה.
2.2 שלושה חודשים לאחר מכן, הקימה העמותה את מיט"ב, על מנת שזו, כאמור, תנהל את מרכז היזמות הטכנולוגית –לצורך ניהול החממה הטכנולוגית.
2.3 עד לסוף שנת 2002, ועד העמותה כלל 5 נציגים מעירית קרית שמונה ובראשם ראש העיריה – מר חיים ברביבאי ו – 4 נציגים ממועצה אזורית גליל עליון.
2.4 כ – 5 שנים לפני האירועים הרלוונטיים להליך זה, מונו מטעם קרית שמונה ה"ה גולן זריהן וחגי שלום לתפקידי מפתח בעמותה, במיט"ב ובחכ"ל. העמותה נוהלה על ידי מר חגי שלום, ששימש כיו"ר דירקטוריון העמותה וכיו"ר דירקטוריון מיט"ב, ומר גולן זריהן, שימש כגזבר חברת מיט"ב, חבר ועד העמותה ומנכ"ל החכ"ל.
2.5 לקראת מחצית שנת 2003, התקבלה החלטה בהנהלת העמותה כי יש להעביר את נכסי העמותה לידי מספר חברות, כאשר מניות השליטה בחברה אמורות היו להיות מוקצות בהתאם להסכם היזמים.
חתימת הסכם המייסדים ועליונות ההסכם על התקנון
2.6 ביום 3.6.03, נחתם הסכם מייסדים בין העמותה לבין 4 תאגידים (המבקשת, והמשיבות הפורמליות 2 – 4).
העתק הסכם המייסדים, מצורף כנספח א'.

למען הסדר נציין, כי מלכתחילה היתה אמורה להצטרף כצד נוסף להסכם חברת Rotch, אולם לבסוף חברה זו לא הצטרפה.

2.7 במסגרת ההסכם, כל אחת מהחברות (המבקשת, והמשיבות הפורמליות 2 – 4), קיבלו ללא תמורה 24% ממניות מיט"ב שהוחזקו עד אותה עת בידי העמותה ואילו בידי העמותה נותרו 4% ממניות מיט"ב, שסיווגן שונה מאותה עת ואילך, לסיווג של "מניות מיוחדות" שכל שהן מקנות לעמותה, זוהי זכות להשתתף באסיפות החברה שבהן תועלה הצעה להעתיק את פעילות מיט"ב מחוץ לאזור אצבע הגליל.
עוד הוסכם במסגרת ההסכם, כי האסיפה הכללית תאשר את החלפת תקנון ההתאגדות.

העתק מתקנון ההתאגדות מצורף כנספח ב'.

תקנון ההתאגדות מזכיר באופן ספציפי וחריג את הסכם היזמים ומגדירו "הסכם היזמים – הסכם שנערך ונחתם ביום 3.7.03..." ובכך חוסם מבחינה מעשית כל צד שלישי מהעלאת הטענה כי לא ידע כי קיים הסכם בעל תוקף על כאמור.

בתקנון הוסכם עוד, וזה החשוב (ס' 3.4.1 להסכם - נספח א'), כי בכל מקום שבו תתגלינה  סתירות ו/או אי התאמות בין התקנון לבין האמור בהסכם, תגברנה הוראות ההסכם והצדדים יפעלו כדי להתאים את התקנון לאמור בהסכם !

2.8 לאחר חתימת ההסכם, מונו 4 דירקטורים במיט"ב, כל אחד מטעם תאגיד אחר:
2.8.1 גולן זריהן (ולימים חיים ברביבאי ולאחריו יואל אברהם) – מטעם חכ"ל.
2.8.2 חגי שלום – מטעם המשיבה 2 (להלן: "אורחג").
2.8.3 משה לסטר – מטעם המשיבה 3 (להלן: "ביוליין").
2.8.4 ישעיהו פרי – מטעם המשיבה 4 (להלן: "פיתוח הגליל").
בהקשר זה נציין, כי בעת העברת המניות כאמור, מר חגי שלום כיהן כיו"ר חברת מיט"ב, יו"ר ועד עמותת מיט"ב ובעל מניות בחברת טי.אל.די – שהחזיקה ב – 50% ממניות אורחג.

על תפקידו ותפקודו של מר חגי שלום נעמוד בהמשך.
תיאור סכמתי של מערך האחזקות במיט"ב בשלב השני מצורף כצרופה II.
2.9 הקופה הציבורית ומיט"ב נשדדה למעשה פעמיים ובשני שלבים. 
בפעם הראשונה, המחייבת מעט שיבה אחורנית בזמן, קופחה הקופה הציבורית כמפורט להלן ובשני היבטים: 

הראשון - העברת הזכויות האמורה במיט"ב, בוצעה ללא כל תמורה ומבלי שהוערך שווייה של מיט"ב טרם ביצוע ההעברה. 

השני -  העמותה ויתרה על הלוואות וסכומים שהוזרמו לה בין השנים 1992 ועד 2002, בין היתר, על ידי העיריה (373,406 ₪ בערכים נומינאליים), ואשר היוו מבחינה מהותית השקעת בעלי העמותה, תוך שמרגע זה ואילך, כל סכום שנכנס לקופת החברה, כהלוואת בעלים, קדם בעדיפותו לסכומים אותם הילוו למיט"ב עירית קרית שמונה/חכ"ל.

חשוב להזכיר, המבקשת היא תאגיד עירוני, וככזה, על פי ס' 249א' (2) לפקודת העיריות, חובת האמון של דירקטורים בחברה, היא תמיד כלפי הציבור המיוצג על ידי העירייה, שעושה שימוש במשאבים ובכספיים ציבוריים.

יובהר כי תובענה זו אינה דן בריקונה, שלא כדין, של הקופה הציבורית בשלב הראשון כמפורט לעיל; עם זאת המבקשת תדגיש כי אינה מוותרת על זכויותיה בעניין זה, כלפי הגופים והיחידים המעורבים בכך.

בפעם השניה נעשה ניסיון לריקונה של הקופה הציבורית כמתואר בפירוט בתובענה זו, בהכנסת המשיבה כמשקיע וזאת תוך הטעיה של כל הגופים המעורבים (חלקם בחרו להיות מוטעים מרצון) ותוך יצירת פערים בלתי ניתנים ליישוב בין חממת מיט"ב לבין המשקיע – המשיבה, שכל תוכנה – החזקות של 2/3 ממיט"ב. חשוב לציין בהקשר זה, כי הגורם דומיננטי שבחש בקלחת ואף קידם את שני המהלכים שגרמו לקיפוחה של הקופה הציבורית היה מר חגי שלום. בפעם השניה נעשתה פעולה באמצעות אורחג וביחד עם מר רובינשטיין – מנכ"ל מיט"ב
.
2.10 מספר חודשים לאחר חתימת הסכם המייסדים (נספח א'), ביום 10.9.03, מינתה האסיפה הכללית של מיטב את מר צביקה רובינשטיין מנכ"ל מיט"ב (להלן: "רובינשטיין") כדירקטור חמישי במיט"ב.
העתק מהחלטת האסיפה הכללית מצורף כנספח ג'.

בשלב מאוחר יותר, ובשל חוסר ההיגיון שבצירופו של מר רובינשטיין לדירקטוריון מיט"ב, פנה ב"כ המבקשת למיט"ב בדרישה לחשוף מתי ולמה מונה רובינשטיין כדירקטור חמישי במיט"ב. 

הפרוטוקול (נספח ג') שהועבר לעיונו של ב"כ חכ"ל הינו פרוטוקול שאינו אופייני לפרוטוקולי מיט"ב משום היותו חף מנתונים ומנושאי דיון, למעט החלטה בדבר מינוי רובינשטיין כדירקטור.

לטעמה של המבקשת, אם מסמך זה תקף, כי אז הוא מוגבל לזכות הצבעה לנושאים הכרוכים להעתקת מיקומה של חממת מיט"ב.

2.11 ביום 15.11.2004 פנה רובינשטיין מנכ"ל מיט"ב, לחכ"ל בהצעה לרכוש את חלקה של חכ"ל בחברת מיט"ב תמורת 700,000 ₪.
פניה זו נעשתה ע"י מנכ"ל החברה, בשם משקיע אנונימי.

העתק הפניה מצורף כנספח ד'.

לדברי רובינשטיין, הצעתו זו נעשתה בעקבות פנייתו של יו"ר דירקטוריון החכ"ל מר יואל אברהם (להלן: "אברהם") אליו, למכירת אחזקותיה של החכ"ל במיט"ב.

העתק מכתבו של רובינשטיין לרו"ח יעקב ברקאי מצורף כנספח ה'.

2.12 לטעמה של חכ"ל הצעת רובינשטיין, היתה תמוהה ונגועה בשיקולים זרים, הן בשל העובדה שזהות המשקיע הוסתרה על ידי מי שמתיימר לשמש כמנכ"ל מיט"ב, והן בשל הערכים הנמוכים של ההצעה.
2.13 בעקבות הצעה זו, ובעקבות הערכת החכ"ל שמאן דהוא מבקש לבצע מחטף על חשבונה פנתה החכ"ל לרו"ח ציון יהב (להלן: "רו"ח יהב"), על מנת שיבצע הערכת שווי של מניות מיט"ב.
באופן תמוה ובלתי מתקבל על הדעת, החכ"ל ורו"ח יהב נתקלו בחומה בצורה של חשאיות וכמיסת מידע, תוך שמיט"ב בראשות רובינשטיין (מנכ"ל שכיר), סירבו לחשוף מידע בקשר לשווייה של מיט"ב, ויש לזכור כי מדובר באותו מידע שנמסר, ככל הנראה למשקיע עלום שם (באותה עת), תוך הפרה לכאורה, של חובת האמון וההסכם שחלו על רובינשטיין.

העתק מכתביהם של חכ"ל ושל רו"ח יהב מצורפים כנספחים ו' – י'.

חשוב לזכור, החברות הרלוונטיות שבהן החזיקה מיט"ב, הן חברות הזנק (Start Up), אשר המידע המהותי (ולמעשה היחיד) לצורך הערכת שוויין, הוא התקדמותן הטכנולוגית במועד הערכת השווי – ללא מידע זה, שלא סופק לרו"ח יהב וכן סופק לגורמים חיצוניים אשר ביקשו לרכוש את מיט"ב, לא ניתן היה להעריך אל נכון את שוויה של מיט"ב.
2.14 כאשר הושלמה חוות דעתו החלקית של רו"ח יהב ב 6.1.2005, הסתבר כי שוויה של מיט"ב, עולה למיצער כדי 2.4 מיליון דולר, וזאת מבלי להעריך את שוויין האמיתי של חברת נסווקס (NasVax), ש – 49% מהון מניותיה הוחזק, בזמנים הרלוונטיים, על ידי מיט"ב ושל חברת פרוטליקס (Protalix) ש – 3.15% מהון מניותיה הוחזק, בזמנים הרלוונטיים, על ידי מיט"ב.
למרות דרישותיו של רו"ח יהב מרובינשטיין, לחשוף בפניו, לצורך הכנת חוות הדעת, את כל המסמכים הרלוונטיים הנדרשים לצורך הכנת חוות הדעת, רובינשטיין לא עשה כן, וסירב לחשוף דו"חות טכנולוגיים, אשר יכלו לשפוך אור על שוויין האמיתי של חברות חממת מיט"ב.

העתק מכתבו של מר רובינשטיין לרו"ח יהב מיום 3.2.05 מצורף כנספח יא'. 

נציין שמנגד, רו"ח יעקב ברקאי, ששירותיו נשכרו על ידי מיט"ב העריך את שווי החברה ב - 15.2.2005, בסביבות 3.8 מיליון ₪ בלבד.
העתקי חוות הדעת של רו"ח יהב ורו"ח יעקב ברקאי מצורפים כנספחים יב' – יג'.

2.15 לאור חוות הדעת של רו"ח יהב, הוחלט בחברה הכלכלית שלא להיענות להצעתו של מר רובינשטיין, אשר - בלשון המעטה – נראתה מגמתית ובעייתית ושיקפה ניסיון חסר תום לב, לרכוש את חלקה של החכ"ל בנזיד עדשים.
חומרת ההצעה הנמוכה אך מתגברת, כאשר הגורם שמציג את ההצעה הוא מנכ"ל החברה, שפונה בשם "משקיע עלום שם", וכאשר זוכרים אנו כי מנכ"ל החברה הוא זה שמכיר את נתוני החברה לפני ולפנים, אותם נתונים שהוא סירב למסור לרואה החשבון מטעם החכ"ל.

נזכיר, רובינשטיין, חלש מכח תפקידו על בחברות הבנות של מיט"ב וכ"דמות מפתח" הוא חלש על כל המידע של מיטב ושל חברות הבנות, ידע מהו הפוטנציאל של חברות אלו, ובוודאי ידע מהו שוויין

2.16 באופן מפתיע (או לא), ב – 7.2.2005, התקבלה במיט"ב הצעה מעו"ד ויקטור תשובה בשם קבוצת זאב ברונפלד, לפיה המציע ישקיע 3 מיליון דולר לפי ערך חברה של 1.5 מיליון דולר (להלן: "ההצעה"), וכתוצאה יהיה זכאי ל – 2/3 ממניות החברה, דהיינו, בעלי המניות הקיימים (באותו זמן) ירדו להחזקות של 8.3% לכל אחת, עם חשיפה לדילול נוסף. 
העתקי מכתב עו"ד ויקטור תשובה ומכתבו של רובינשטיין לחכ"ל מצורפים כנספחים יד' – טו'.

בהצעה זו, ביקש עו"ד תשובה, אפשרות לבדיקת נאותות במשך 60יום וכן שחרור יתר בעלי המניות מהשקעת כספים במיט"ב.

הצעה זו שהועברה לעיונו של רו"ח יהב, זכתה "למקלחת צוננים", כאשר זה מדגיש את העובדה שיש לבצע בדק בית בכל הנוגע להתנהלות מיט"ב ולגבי האינפורמציה שמיט"ב מעבירה לבעלי מניותיה.

העתק מכתבו של רו"ח יהב מצורף כנספח טז'.

2.17 ביום 28 למרץ, 2005, נערכה ישיבת הנהלה של החכ"ל, שבה לקחו חלק, רו"ח יהב ורובינשטיין מנכ"ל מיט"ב.
בישיבה זו הציג רו"ח יהב את חוות דעתו וציין כי להערכתו שווי החממה עולה כדי 2.4 מיליון דולר והמלצתו היא לאשר השקעה לפי שווי זה.

רובינשטיין, מנגד הבהיר שלדעתו המקצועית החממה שווה הרבה יותר מהערכתו של רו"ח יהב, אולם למרות זאת הוא ממליץ על אישור ההשקעה לפי שווי חממה של 1.5 מיליון דולר.

הנהלת החכ"ל התנגדה לאשר את ההצעה.

העתק מפרוטוקול ישיבת הנהלת החכ"ל מצורף כנספח יח'.

2.18 יום לאחר ישיבת ההנהלה של החכ"ל (נספח טז'), פנה אברהם לרובינשטיין והודיע לו ב"רחל בתך הקטנה" כי בחכ"ל לא נתקבלה כל החלטה בנושא ההשקעה.
העתק מזכר מצורף כנספח יט'. 

2.19 למרות עובדה זו, ביום 3.4.05, שוחררה הודעה לבורסה מטעם טים די.סי.אל (שלימים הפכה לביומדיקס אינקובטור בע"מ (להלן: "ביומדיקס") כי זאת התקשרה ביום 3.4.05 בהסכם עקרונות להשקעה במיט"ב !?!
העתק ההודעה לבורסה והעתק הסכם העקרונות מצורפים כנספחים כ' 1 – כ' 2.

2.20 סיטואציה זו, מכוחה לכאורה נחתם הסכם בין מיט"ב לביומדיקס ב – 3.4.05 כמפורט בהודעתה לבורסה הינה אבסורדית ובלתי נתפסת. חמור מכך הפרוטוקול היחיד של מיט"ב, מיום 3.4.05, מוכיח כי נושא ההתקשרות עם ביומדיקס מעולם לא עלה על הפרק, כלל לא התקיים דיון בנושא ובוודאי שלא התקבלה כל החלטה בעניין. בישיבה טלפונית שקוימה ב – 3.4.05, ואשר שוגרה על ידי מיט"ב לחתימת אברהם כיו"ר האסיפה, לא היה אזכור כלשהו לנושא ההתקשרות עם ביומדיקס, נושא שאמור היה להיות, הנושא העיקרי על סדר היום. 
ברור כי הגורם שהתיימר לחתום על הסכם העקרונות עם ביומדיקס, עשה זאת ללא כל הסמכה ועל דעת עצמו בלבד – עובדה שהיתה צריכה להיות ידועה לביומדיקס, שלמיצער היתה חייבת לדרוש פרוטוקול המסמיך מאן דהוא לחתום על הסכם העקרונות.
פרוטוקול ישיבת הדירקטוריון מיום 3.4.05 מצורף כנספח כא'.

2.21 ויובהר באופן הברור ביותר, חתימת ההסכם נעשתה ללא אישור דירקטוריון מיט"ב, ולא ברור מי חתם בשם מיט"ב, ברור כי חכ"ל מעולם לא אישרה את ההתקשרות, עובדה ההופכת כל התקשרות כגון דא לבטלה מעיקרה (Void). עוד נדגיש, עד כה, לא הוצגה בפני חכ"ל כל החלטה שמאפשרת למאן דהוא לחתום בשם מיט"ב על ההסכם מיום 3.4.05. ומעולם לא זומנה ישיבת דירקטוריון על מנת ליצור הסמכה שכזו ונושא זה, כלל לא עלה על הפרק במסגרת ישיבת הדירקטוריון הטלפונית שכונסה באותו יום ונחתמה על ידי יו"ר החכ"ל מר אברהם ! 
2.22 למחרת היום ב - 4.4.05, פנה מר אלירן ביטון, דירקטור בחכ"ל במכתב לרובינשטיין והודיע לו חד משמעית כי בישיבה מיום 28.3.05 בה הוא נכח, הוחלט לדחות את הצעת הרכש וכי לא ברור מי הסמיך את מיט"ב לחתום על הסכם עקרונות כאמור.
העתק המכתב מצורף כנספח כב'.

2.23 לא זו אף זו, גם אם נניח כי הסכם העקרונות נחתם כדין – דבר המוכחש – הרי הסכם זה קבע כי ביומדיקס צריכה להודיע בכתב עד ליום 15.5.05, האם בכוונתה להשלים את ההתקשרות – ביומדיקס לא הודיעה בכתב על כוונה כזו (למיצער לא הוצג בפני חכ"ל כל הודעה כאמור) ותקופה זו לא הוארכה (ולמיצער לא הוצגה בפני חכ"ל הארכה) ובוודאי שדירקטוריון החברה לא דן בהארכה כאמור – ולכן, פג תוקפה של האופציה (שאליבא דחכ"ל מעולם לא היתה יכולה להינתן).
ישיבת הדירקטוריון מה – 16.6.05

2.24 למרות האמור, בישיבת דירקטוריון טלפונית של מיט"ב שנערכה ביום 16.6.05, בהעדרה של חכ"ל וללא כל סמכות, החליט דירקטוריון מיט"ב, לאשר את התקשרות מיט"ב עם ביומדיקס
.
העתק פרוטוקול ישיבת הדירקטוריון מצורף כנספח כג'.

יאמר כבר עתה, מדובר בהחלטה שאינה חוקית, שדינה בטלות, אך נעמוד על נושא זה בהרחבה, בסעיף 3 להלן.

הודעת מיט"ב בדבר בטלות ואי חוקיות החלטת הדירקטוריון

2.25 אי לכך, ביום 30.6.05 שלחה חכ"ל מכתב חריף למנכ"ל מיט"ב ובו היא תוקפת את ההחלטה מיום 16.6.05, תוך שהיא מדגישה שדירקטוריון מיט"ב לא היה מוסמך לקבל החלטה זו בניגוד לתקנון החברה וכי החלטה זו בטלה מעיקרה.
העתק המכתב מצורף כנספח כד'. 

הודעת מיט"ב בדבר משיכת מכתבה, אך לא משיכת טענותיה, עקב הפעלת לחצים

2.26 בתגובה שלח רובינשטיין מכתב לחכ"ל בדרישה שתחזור בה מהאמור במכתבה. 
העתק מכתבו של רובינשטיין מצורף כנספח כה'.

בנוסף ובמקביל הופעלו לחצים נוספים על יו"ר החכ"ל ועל דירקטורים בחכ"ל, אשר קיבלו מכתבי התראה על פיהם תוגשנה תביעות אישיות נגדם, כדי שאלו יפעלו לצורך ביטול המכתב, לרבות "איום" בתביעות אישיות בגין נזקים שייגרמו לביומדיקס, נזקם שעלולים להסתכם במיליוני שקלים רבים.

אף ראש עירית קרית שמונה – מר חיים ברביבאי הפעיל לחצים על חכ"ל על מנת שתיסוג מעמדתה, לרבות התראה שאם חכ"ל לא תחדל מטענותיה, לא יועברו תקציבים מהעיריה לחכ"ל.

לימים לכשהסתבר כי האיומים לא נושאים "פרי", נעשו ניסיונות חוזרים ונשנים להדיח את מר אברהם (יו"ר דירקטוריון חכ"ל) מתפקידו.

עו"ד ויקטור תשובה – נציג המשקיעים, אף הרהיב עוז והתייצב בביתו של מר יואל אברהם בקרית שמונה והודיע למר אברהם ולאשתו, שהם יהיו חשופים לתביעות אישיות וכתוצאה מכך יאבדו את ביתם.

בעקבות הפעלת הלחץ ולאחר תיאום בין ב"כ הצדדים, הודיעה החכ"ל למיט"ב כי מבלי לפגוע בזכויותיה או למצות טענותיה בנושא היא מושכת את מכתבה מיום 30.6.05 (נספח כד').

העתק המכתב מצורף כנספח כו'.

2.27 ב – 20.6.05, ארבעה ימים בלבד לאחר אישור דירקטוריון מיט"ב, כאמור, פרסמה ביומדיקס הודעה לבורסה לפיה חברת נסווקס, מבקשת לגייס כ – 45 מיליון ₪ (כעשרה מיליון דולר) לפי שווי חברה של כ – 90 מיליון ₪ לאחר הגיוס.
העתק ההודעה לבורסה מצורף כנספח כז'.

משמעותה המיידית של ההודעה הינה כי שוויה של חממת מיט"ב, במועד עריכת התוכניות לגיוס עמד על פי הערכה זו, לפחות על 10 מיליון דולר בגין החזקותיה בנסווקס בלבד (49%), דהיינו חזקה היא שכל דירקטור במיט"ב, ידע או צריך היה לדעת בדבר אינפורמציה זו.

לעיצומה של הטענה, מדובר בתופעה בלתי אפשרית. הכיצד ארבעה ימים (ובהם שישי שבת) לאחר האישור (הבלתי חוקי) יכולה היתה ביומדיקס לפרסם הודעה כאמור, תוך שהיא נוקבת בערכים מדויקים. דומה כי בידי ביומדיקס היתה אינפורמציה שהוסתרה מעיני חכ"ל ו/או גם מעיני מיט"ב, שכן, מידע פרטני מסוג זה, חייב היה להיות, קודם כל בידי הדירקטורים המעורבים מטעם מיט"ב, ואילו היתה טובת החברה לנגד עיניהם, כפי שהיתה חייבת להיות כאשר הצביעו, לא היו מאשרים את העסקה, ולו מטעם זה בלבד, זולת אם, היו להם אינטרסים זרים אחרים.

החלטת האסיפה הכללית בדבר שינוי התקנון ובטלותה
2.28 ביום 20.7.05, בהסתמך על היותה של ביומדיקס בעלת 67% ממניות מיט"ב (למרות שלתפיסת החכ"ל, לאור אי חוקיות ההחלטה שנתקבלה ביום 16.6.06, ביומדיקס אינה רשאית להחזיק ולו במניה אחת ממניות מיט"ב וגם לו היתה זכאית – הרי לא היתה זכאית להצביע באסיפה), שונה תקנון מיט"ב וזאת במסגרת ישיבת אסיפה כללית של החברה (גם בישיבה זו חכ"ל לא היתה נוכחת), תוך שיועצה המשפטי של מיט"ב גורס כי הפורום אינו מוסמך לשנות את סעיף 7.4.7 לתקנון משום שקיימת חובה לקבל את הסכמתה של חכ"ל לשינוי סעיף זה.
העתק הפרוטוקול ומהתקנון המתוקן מצורפים כנספח כח' – כט'.

תיאור סכמתי של מערך האחזקות במיט"ב בשלב השלישי מצורף כצרופה III.

לטעמה של חכ"ל, גם החלטה זו נוגדת את הסכם המייסדים והתקנון, אינה חוקית ובטלה, כמפורט בסעיף 3 להלן.
2.29 עוד יצוין כי תקופה קצרה לאחר ההחלטה מיום 16.6.05, קיבל מנכ"ל מיט"ב הלוואה בתנאים טובים מאוד עד תמוהים ממיט"ב, לרבות הקצאת אופציות לו ולמר חגי שלום, בסמיכות המדברת בעד עצמה ומהווה, מבחינת החכ"ל הסבר מדוע נתנו גורמים אלו ידם להחלטה שהיא בבחינת "שוד הקופה הציבורית" ולמצער, "שוד" קופת מיט"ב.
העתק טיוטת הסכם ההלוואה מצורף כנספח ל'.

ברור כי הטבות אלו, "מדברות בעד עצמן", ולמעשה פוסלות את הצבעת דירקטורים אלו שהצבעתם היתה נגועה בשיקולים זרים !

חשוב לציין, סמיכות המועדים מעידה יותר מכל על בעייתיות (לשון המעטה), של הטבות אלו, שכן מדוע משקיע חיצוני ייטיב עם מנכ"ל ועם דירקטור של בעל מניות אחר, אלא אם אלו סייעו לאותו משקיע חיצוני ?

לא זו אף זו, מהי התרומה המיוחדת שבעטיה זכאי המנכ"ל לאופציות, הרי באותו שלב החברה לבטח לא נהנתה מכך, וגם המשקיע החיצוני לא "נהנה" משירותיו של המנכ"ל באופן שבו זה טייב את השקעתו – ברי כי מדובר בהתנהגות המדברת בעד עצמה.

דומה שהמנכ"ל שמר על האינטרסים של גורמים אחרים ושלו עצמו ולבטח לא על האינטרסים של החברה.

המשך התנגדויות חכ"ל והתעלמות מיט"ב וביומדיקס

2.30 בעקבות התנגדותה של חכ"ל להכנסת המשקיע וטענותיה באמצעות באי כחה בדבר כשירות העסקה, מיט"ב שלובת יד עם נציגי ביומדיקס והדירקטורים מטעמה, ועשתה ככל שביכולתה כדי להפעיל לחץ על חכ"ל, כולל ניסיונות (שעדיין לא פסקו, לדלל חלקה של זו, בטענה שזו איחרה להפקיד כספים בקופת מיט"ב – העובדה שחכ"ל קיבלה הארכה לביצוע התשלום (ודבר זה צוין בפירוש על ידי עורך דינה של המשיבה – עו"ד ויקטור תשובה) והעובדה שחכ"ל לבסוף הפקידה את הכספים, אין בה כדי להפיס את דעת הדירקטורים במיט"ב המבקשים לפגוע בחכ"ל ככל הניתן ולצמצם את כוחה.
העתק מכתבי הצדדים וכן מכתב ההודעה בדבר הפקדת הכספים , מצורפים כנספחים ל' – לז'.
חשוב לציין, כי בעקבות כל הפרשה מופעל לחץ תמידי על אנשי המבקשת ואלו נדרשים על ידי גורמים אינטרסנטיים שונים לחדול מדרישותיהם, תוך איום בדבר הגשת תביעות אישיות בגין ירידת הערך וניסיונות לפטר את יו"ר דירקטוריון חכ"ל מתפקידו.

למרות העובדה שהחממה הוקמה בקרית שמונה לצורך יצירת מקום תעסוקה באזור וחיזוקו, ומטעם זה נהנתה מיט"ב מתקציבים והטבות מהמדינה, מנהליה של מיט"ב לא בחלו באיום על פיו מיקום החממה יועתק ממיקומו הנוכחי בקרית שמונה למקום אחר ואף החלו לנהל דיון עם המדען הראשי לצורך זה.

העתק מכתב מיט"ב מצורף כנספח לח'.

למרות העובדה ש"בהסכם ההשקעה" בין המשיבה למיט"ב (שלטעמה של המבקשת הוא אינו בתוקף), נקבע כי בעלי המניות הנוכחיים, יפסיקו להשקיע בחממה לאחר ה – 31.5.05 (ס' 10.2), אזי כמנוף להפעלת לחץ על המבקשת, בישיבות הדירקטוריון האחרונות, ביקשו המשיבות לדעת כיצד תמומן המשך פעילותה של מיט"ב, והאם כל אחת מבעלות המניות תהיה מוכנה להשקיע כספים נוספים לשם המשך פעילותה של מיט"ב – כמובן שמדובר בתרגיל נוסף, במסכת הארוכה, של ניסיונות להתיש את המבקשת ולהלך עליה אימים.

העתק ההסכם מצורף כנספח לט'.

2.31 בשולי נקודה זו, נציין כי לאחרונה, הועברו לידי המבקשת הודעות והצעות לזכות סירוב ראשונה, שלא על פי תקנון החברה, למכירת אחזקות המשיבות 3 ו - 4 בחברה, בסכום של 400,000$ כל אחת. ברור כי גם "ההצעות" וגם מכירת המניות, משרתות את אותם בעלי אינטרסים, וברור כי הערכים של המכירה, באים לתמוך, באופן מלאכותי, בגישת המשיבה, ולהחליש מתוקף טענות המבקשת, אולם לאחר קריאת כל העובדות הצריכות לעניין, ברור כי מדובר בכמה גורמים שחברו יחדיו, כנגד המבקשת, ויעשו כל לאל ידם כדי לפגוע בטענות חכ"ל.

3. בטלותן של ההחלטות מיום 16.6.05 ומיום 20.7.05
3.1 מסמך היסוד ששולט וחולש על ההתקשרות בין הצדדים, הוא הסכם המייסדים והתקנון, כאשר הסכם המייסדים זוכה לעדיפות על פני התקנון.
3.2 אין חולק כי הכנסת ביומדיקס כמשקיע, פגעה פגיעה מהותית ואנושה בהסכם המייסדים ובזכויות שהקנה לחברות המייסדות.
3.3 פגיעה זו התבטאה בזכות הסירוב הראשונה של כל בעל מניות, לרכוש את מניות בעל מניות אחר שמבקש למכור מניותיו ובזכות של כל בעל מניות להשתתף בגיוסי הון של החברה (Preemptive Right) ולמנוע את דילולו.
ראוי לזכור כי ההסכם בין הצדדים, משקף "אינטימיות משפטית", שמחייבת פעולה בדרך ברורה, על מנת להימנע מפגיעה בהוראות שנוסחו באופן דווקני ובלתי מתפשר.
3.4 בתקנון החברה נקבע בסעיף 7.4.6, כדלקמן:
"בעניינים המובאים בס"ק 7.4.6 זה לא תתקבל הצעת החלטה בדירקטוריון החברה או באסיפות הכלליות של החברה, כל אחת מהן בתחומיה ובנושאים שבסמכותה, אלא אם תמך בהצעת ההחלטה רוב של 80% מכלל הקולות הזכאים להצביע.

ואלה העניינים:

(ב) הקמה ו/או הצטרפות לתאגידים.

(ט) כל הקצאת מניות או זכויות (לרבות אופציות) או שינוי בהרכב ההון או בזכויות הנלוות למניות שיש בו כדי לשנות מהחלוקה הקבועה בתקנון זה.

(יא) שינוי תקנון זה לרבות שינוי ההוראה שבס"ק 7.4.6 זה (אך בכפיפות לאמור בס"ק 7.4.7 ו – 7.4.8"

3.5 בחינת מהות ההסכם שאושר על ידי הדירקטוריון, מלמדת כי הדירקטוריון, בלהיטותו לאשר את הסכם ההתקשרות עם ביומדיקס, אישר הסכם בניגוד לסמכותו ובניגוד לתקנון החברה
 תוך הפרת ההסכם והתקנון.
דא עקא, שהסמכות לתקן את תקנון החברה, נתונה בידי האסיפה הכללית ולא בידי דירקטוריון החברה – כך, שלמעשה, גם מסיבה זו ההחלטה מיום 16.6.05 בטלה.

חשוב להדגיש, אין המדובר בתקנון דינמי בר שינוי על פי החלטת האסיפה הכללית, אלא מדובר בהסכם "קשיח" בין צדדים, דהיינו תקנון שכפוף להסכם הבסיסי בין הצדדים. מאחר שהסכם בין צדדים יכול להיות משונה רק בהסכמת כל הצדדים להסכם, ומאחר שהמבקשת לא נתנה הסכמתה לשינוי ההסכם – אזי לא ניתן היה לשנות את התקנון ולכן ההחלטה מיום 20.7.05 בטלה !

מודעים לחשיבות ההצבעות שבהם הם בעלי עניין, וההשלכות המשפטיות של הצבעות אלו, בישיבת הדירקטוריון האחרונה של מיט"ב שנערכה ביום 21.8.06, כאשר אלו דנו במכירת מניות פיתוח הגליל לביומדיקס (למעשה אותה סיטואציה שהיתה נכונה להחלטות שנתקבלו ביוני וביולי 2005) יצאו בעלי מניות ביומדיקס מהחדר, והצבעה זו נערכה בלעדיהם. ודוק, מדובר כאן בהודאת בעל דין, המודע לאי כשירות הצבעתו במקרה כגון דא – גזירה שווה על בית המשפט הנכבד לעשות לענייננו.

העתק הפרוטוקול מצורף כנספח מ'.
3.6 יתרה מכך, כאמור בחוות דעתו של רו"ח יהב (אשר לא כללה את שוויה הריאלי של נסווקס), המחיר שבו הוכנס המשקיע, הוא מחיר נמוך לאין ערוך, משוויה הריאלי של החברה.
בכל אלו איננו עוסקים, אלא בבטלות ההחלטות מיום 16.6.05 ומיום 20.7.05.

3.7 חשוב מכל, מהות ההסכם (שמורכב מתקנון החברה והסכם המייסדים) בין הצדדים היא שמירה על זכויות המייסדים, והבטחה כי החלטה בדבר פגיעה בזכויות קנייניות של מי מהצדדים לא תקפח את אותו צד אלא אם רוב מיוחס של 80% מבעלי הזכויות יחליט כן – במילים אחרות רוב מוצק ומוחלט שכולל במועד חתימת הסכם המייסדים ותיקון התקנון את כל בעלי המניות (שכן לא ניתן להגיע לרוב של 80% ללא הסכמה של כל בעלי המניות).
רוצה לומר, הגורמים היחידים אשר יכולים היו לשנות את תוכן ההסכם, הם הצדדים להסכם, וגם שינוי זה יכול היה להיעשות בהסכמה בלבד.

מינויו של רובינשטיין כדירקטור, אינה יכולה לסתור או לאיין את ההסכמות וההסכמים בין הצדדים ובוודאי שכוונת הצדדים להסכם לא היתה כזו שיגיע גורם שלישי (שאינו בעל זכויות – ומניתוח התנהלותו כלל לא ברור את האינטרסים של מי הוא משרת), וירוקן מתוכן את ההסכם שהצדדים הגיעו אליו.

3.8 חשוב לציין, במקרה זה, יש להתייחס להסכם וגם לתקנון כאל מסמך שלא ניתן לשנותו אלא בהסכמת כל הצדדים להסכם, וזאת משום שמלכתחילה זו היתה כוונת הצדדים להסכם והם העלו כוונה זו על הכתב. 
בהקשר זה נציין כי יש משמעות "לאינטימיות" שהצדדים יצרו במסגרת ההסכם והתקנון, ולא ניתן לקרוא ולפרש את ההסכם ו/או את התקנון מבלי להבין, תחילה, את היחסים בין הצדדים, וביטויים באמצעות ההסכם והתקנון. קל וחומר, לא ניתן היה לקבל כל החלטה ובוודאי לא באופן בו נתקבלה ההחלטה והרקע לקבלתו, ללא הסכמת כל בעלות המניות – כפי שנקבע באופן ברור בין הצדדים.
3.9 ראוי לזכור, בעוד, שבאופן עקרוני, תקנון חברה ניתן לשינוי ברוב יחסי או מוחלט, על פי הקבוע בו, הרי הסכם בין צדדים יכול להשתנות רק לאחר שכל הצדדים להסכם מביעים את הסכמתם לשינוי – וכלל זה בוודאי נכון גם לתקנון של חברה אשר נשלט על ידי הסכם בין בעלי המניות ! קל וחומר, במקרה דנא בו הפנה התקנון באופן ספציפי, בהגדרותיו, להסכם המייסדים מיום 3.7.03.

ודוק, לו לא תתקבל פרשנות זו של ההסכם, הרי, לכאורה, כל התניות שהיו קבועות בהסכם ובתקנון הן תניות לא אכיפות, לדוגמא, זכות הסירוב הראשונה שהוכרה בפסיקה כזכות קניינית, אינה יכולה לדור בכפיפה אחת עם הפרשנות המאפשרת את שינוי סעיפי ההסכם ודילול זכויות מי מהצדדים ללא הסכמתו – למעשה מדובר בשינוי תנאי ההסכם ללא הסכמת צד להסכם.
3.10 לסיום, נציין בהקשר החלטת הדירקטוריון מיום 20.7.05, כי בישיבה זו השתתפו גורמים שכלל לא היו יכולים ליטול חלק באותה ישיבה, זאת משום שדירקטוריון החברה לא יכול היה לאשר את הקצאת המניות המבוקשת: שכן ממה נפשך, לצורך הקצאת המניות היה צורך בשינוי ההסכם בין הצדדים והתקנון בעקבותיו, ורק לאחר שינוי ההסכם והתקנון ניתן היה להכניס את בעלי המניות החדשים. 

4. סיכום
4.1 מן המתואר לעיל, ברור כי קיים חשד לאבק פלילי (לשון המעטה) בדרך התנהלות גורמים מסוימים בנושא זה. דומה כי דמויות מפתח ניצלו את קירבתן למידע שהיה תחת ידן, מכח תפקידן, או נגישותן לחומר, ואלו ניצלו את מידע זה לצורך קידום הצעות המשקיעה (ביומדיקס), למרות מחויבותן כלפי בעלי המניות.
בהקשר זה נציין, כי ביום 20.6.05, הגיש, מי שהיה חשב החכ"ל – מר יורם ביטון תלונה למשטרה בגין "חשד להונאת החברה הכלכלית קרית שמונה" – עד כה עדיין לא נתקבלה תשובה ממשטרת ישראל בקשר לתלונה זו.

העתק התלונה מצורף כנספח מא'.
4.2 על פי מיטב ידיעתנו נכסה היחיד של ביומדיקס הינו 66% ממניות מיט"ב, שוויה הבורסאי של חברה זו – נכון ליום הגשת תביעה זו עומד על כ- 96.3 מיליון ₪ (כ-  22,000,000 $). עובר למועד ש"רכישת" מניות מיט"ב עלתה על הפרק ("רכישה" המוכחשת מכל וכל) מדובר היה בחברת שלד ריקה מתוכן, ורק כאשר נושא רכישת מניות מיט"ב עלה על הפרק, ניתן לראות, על פי נתוני הבורסה לניירות ערך, כי שוויה של ביומדיקס עולה וביום 3.4.05, שוויה של ביומדיקס מאמיר בן לילה בכ – 500% משווי של כ – 20,000,000 ₪ לשווי של כ – 105,000,000 ₪, דהיינו, מאחר שנכסיה של ביומדיקס מתמצים ב- 2/3 ממניות מיט"ב, נקל להבין מדוע מדובר במדובר בקיפוח אדיר של הקופה הציבורית ! 
4.3 מן המקובץ עולה כי החלטת דירקטוריון המשיבה 1 מיום 16.6.2005 בטלה משנתקבלה ללא סמכות בדין וכך כל החלטה שנתקבלה לאחריה, לרבות החלטת האסיפה הכללית שנתמכה ברוב של בעלי מניות, שלולא אותה החלטה מיום 16.6.05 לא היה מחזיק במניות החברה.
4.4 לפיכך, בית המשפט מתבקש להזמין את המשיבה לדין ולהצהיר כמבוקש בראשונה וכן לחייב את המשיבה בהוצאות המבקשת לרבות שכ"ט עו"ד בצירוף מע"מ כדין.
_____________________




______________________

ירון סהר, עו"ד

ב"כ המבקשת

� מר חגי שלום היה מעורב בנושא נוסף שאחריתו פגיעה בחכ"ל – בתמצית, מדובר ברכישה בצוותא עם חכ"ל, הארגז בע"מ (חברה בבעלות ש. חגי השקעות בע"מ) חברה בשליטתו של חגי שלום ואחרים, של מקרקעין הממוקמים בקרית שמונה, מכונס נכסים, רכישה שהתיימרה להשית חובות כבדים של ארנונה על החכ"ל. עסקה זו, כמעט גרמה לקופה הציבורית – לעירית קרית שמונה וחכ"ל, לספוג הפסדים כבדים, ולימים התנערו ממנה, הן חכ"ל והן כונס הנכסים.  


� בהקשר זה נציין, ביוליין, אחת מבעלות המניות, נשלטת על ידי טבע. אין צורך להכביר במילים בדבר הקשר בין טבע לד"ר אלי הורביץ – יו"ר דירקטוריון טבע. ד"ר הורביץ הוא אף שותף עסקי של בעלי מניות חברת ביומדיקס (ולימים אף הוקצו לקרן פונטיפקס הנמצאת בשליטתו מניות בביומדיקס בערכים נמוכים בכ – 1/3 משווי השוק האמיתי שלה). מבחינה זו, ראוי היה שהדירקטור מטעם ביוליין, שחזקה עליו כי ידוע את מה שיודע יו"ר הדירקטוריון של טבע, ואשר מצויה בניגוד אינטרסים, ימנע מהצבעה על הכנסת ביומדיקס כמשקיע. 


עוד נציין כי ד"ר אלי הורביץ וחברת פונטיפקס כבר החזיקו באותה עת מניות בפרוטליקס והיו מעורבים בניהולה ולמצער, שוויה היה בידיעתם וזאת כאשר, באותה עת החזיקה מיט"ב 3.15% ממניות פרוטליקס. ד"ר הורביץ ופונטיפקס אף קיבלו הטבות בחברות המוחזקות על ידי מיט"ב, כולל בחברת פרוטליקס, משום "שווי" שמו של ד"ר אלי הורביץ ותרומתו להשאת הערך של החברות.


� ההסכם נוגד, בין היתר, את הוראות ההסכמים הקודמים כדלקמן:


הוראת סעיף 7.2 להסכם המורה על הגבלת קביעת מסגרת יעוד כספי ההשקעה ברוב מיוחס של 75% מבעלי המניות של החממה (המדובר הוא על כל שימוש מעבר לשימוש למען מימון פעילות החממה והחברות המוחזקות על ידה), נוגדת את סעיף 7.4.6 לתקנון לפיו:





"בהתאם לתקנון החברה בסעיף 7.4.6, לא תתקבל הצעת החלטה בדרקטוריון החברה או באסיפות הכלליות של החברה. כל אחת מהן בתחומיה ובנושאים שבסמכותה, אלא אם תמך בהצעת ההחלטה רוב של 80% מכלל הזכאים להצביע."





בין יתר הנושאים, מונה הסעיף את העניינים הבאים:





"(ט) כל הקצאת מניות או זכויות (לרבות אופציות) או שינוי בהרכב ההון או בזכויות הנלוות למניות שיש בו כדי לשנות מהחלוקה הקבועה בתקנון זה."





באותו האופן נוגדת הוראת סעיף 11 להסכם, את סעיף 7.4.6 לתקנון,  בהיותה מאפשרת הלוואת בעלים לראשון מבין קבוצות בעלי המניות המבקש זאת העומדת על 250,000 $.





	הוראת סעיף 14 להסכם,  המאפשרת את תיקון תקנון החממה, נוגדת באופן מובהק את סעיף 7.4.6 (יא) לתקנון לפיו: 





"(יא) תיקון תקנון זה לרבות שינוי ההוראה שבס"ק 7.4.6 זה (אך הכפיפות לאמור בסעיף 7.4.7 ו- 7.4.8 להלן)."





באותו אופן בטל גם סעיף 14.5 הטומן בחובו התחייבות לשינוי התקנון וסעיף 14.6 המכשיר כינוס אסיפה כללית לתיקון תקנון החממה והחלפתו בתקנון חדש.





הוראת סעיף 20.2 להסכם לפיו "בכל מקרה של סתירה בין האמור בהסכם זה לבין האמור בתקנות ההתאגדות של החממה, החממה מתחייבת לזמן אסיפה כללית על מנת לקבל החלטה מיוחדת לתיקון מסמכי ההתאגדות שלה, באופן שהסתירה תתבטל ומסמכי ההתאגדות ישקפו את האמור בהסכם זה."





שוב סותרת את סעיף 7.4.6 לתקנון ואת סעיף 11 להסכם היזמים לפיו, 


	


"הסכם זה בא במקום כל זכרון דברים, מצג, התקשרות, הסדר או הסכם קודם בין הצדדים שענינו החברה והוא מבטלם (אם ככל שהיו כאלה)."





הוראת סעיף 16.5 להסכם, אשר קובע כי:





"ד"ר איתי פירק וצביקה רובינשטיין ימשיכו בתפקידם לפחות 12 חודשים לאחר ביצוע  ההשקעה הראשונה בתנאי העסקה שיהיו לא פחות טובים מתנאי העסקה הנוכחיים שלהם".





סעיף זה נוגד את סעיף 7.5 לתקנון לפיו "מי שישמש בתפקיד מנכ"ל החברה יתמנה ע"י דירקטוריון החברה על בסיס כישוריו והתאמתו לתפקיד וללא תלות מוקדמת בכל זיקה קיימת (או שאינה קיימת ) בינו לבין מי מבעלי המניות החברה..."









